**Teme za susrete krizmanika**

 **praktični prijedlozi molitve, slavlja, iskustva…**

13. Svi sveti i Dušni dan - raj, pakao i čistilište

*Tumačenje pojmova Svi sveti i Dušni dan*

*KKC (946-962) Općinstvo svetih*

*KKC (988-1019) „Vjerujem u uskrsnuće tijela“*

*KKC (1020-1060) „Vjerujem u život vječni“*

*YOUCAT, br. 202. – 217.*

**Literatura:**

- Katekizam Katoličke Crkve

- YOUCAT

- Crkva i njezina dinamika u Katekizmu Katoličke Crkve: dr. Nikola Dogan

- KAKO DANAS POUČAVATI O ESHATONU - POSLJEDNJIM STVARNOSTIMA (SMRT, SUD, RAJ, ČISTILIŠTE, PAKAO): Milan Šimunović ; Teologija u Rijeci - područni studij KBF Zagreb, Sveučilišta u Zagrebu.

- Molitvenik - Za duše naših pokojnika

- Internet:

 <https://d854f744-a-62cb3a1a-s-sites.googlegroups.com/site/michelangelobuonarrotilr/sikstinska-kapela/galerija/Michelangelo_Buonarroti_-_Jugement_dernier.jpg>

 <https://laudato.hr/Duhovnost/Zelite-li-znati-vise/Sto-slavimo-na-blagdan-Svih-svetih%2C-a-sto-na-Dusni.aspx>

 <http://zg-nadbiskupija.hr/dokumenti/aktualnosti/potpuni-oprost-za-pokojnike-na-svi-svete-i-dusni-dan>

**13. Svi sveti i Dušni dan - raj, pakao i čistilište**

**Molitva:**

Molitva na dan Svih svetih

*Radujmo se svi u Gospodinu!
Svetkujmo blagdan u čast svih svetih!
Njihovu se blagdanu raduju anđeli i zajedno s njima slave Sina Božjega.
Danas slavimo Tvoj sveti Grad, svoju domovinu, nebeski Jeruzalem.
Ondje Te zauvijek hvale preobraženi udovi Crkve, naša braća i sestre u slavi.
Onamo u vjeri i mi putujemo, ohrabljeni njihovim zagovorom i primjerom.*

*Pomolimo se!*

*Svemogući vječni Bože, danas zajedno slavimo zasluge svih svetih.
Molimo Te: što više zagovornika, udijeli nam i obilje svoga milosrđa.
Po Kristu Gospodinu Našemu. Amen.*

**Motivacija ili uvod u temu:**

Projekcija freske „Posljednji sud“ koju je izradio Michelangelo, a nalazi se u Sikstinskoj kapeli.

[https://d854f744-a-62cb3a1a-s-sites.googlegroups.com/site/michelangelobuonarrotilr/sikstinska-kapela/galerija/Michelangelo\_Buonarroti\_-\_Jugement\_dernier.jpg](https://d854f744-a-62cb3a1a-s-sites.googlegroups.com/site/michelangelobuonarrotilr/sikstinska-kapela/galerija/Michelangelo_Buonarroti_-_Jugement_dernier.jpg?attachauth=ANoY7crDopx9V8NuQS_wTbqW8FGLy91G7r02hPJWvQMQQ54EtD10PSgPlYcPfNktSh5w4h6XBqbyF-zf0i8Qfr9Y-EWLYVC0R9CWG-8_eed6NGxcCNPG9IxTMWNS9OGEyD68GmnJL0GNebDO9r99n8rCanKWc_zerrtClin_rByeN_lQYRWhO1DXv1qoMtN_g6tHwsZnEj8-UmYHsEEk5FkEsRM18xKAS5TAXCyW6HjdaaB3Ee3vgiIfitSr1Yvz1bvKK2HVFukqvyHDA-wwsxH2X0QIKpTdBb4KVGpCqXAhJ6NngBWoIMljxVc5nNgVgQAiRdURuCkb&attredirects=0)

Što je prikazano na fresci?

Kako bi protumačili kompoziciju freske?

Tko je u središtu?

Na što vas podsjeća „Posljednji sud“?

"Posljednji sud" Michelangela i danas u dubinu duše zadivljuje sve posjetitelje Sikstinske kapele. Ona zauzima važno mjesto kako u religioznom tako i u umjetničkom svijetu.

Upravo nas freska Posljednjeg suda uvodi u temu današnjeg susreta jer ćemo razgovarati o blagdanu Svih svetih, Dušnom danu i životu nakon smrti.

**Razrada teme:**

Svi sveti (također Sesvete, Sisveti, Sisvete ili Svisveti, lat. Sollemnitas Omnium Sanctorum) je svetkovina u Rimokatoličkoj crkvi, a njome se slave svi sveci, kako oni koji su već kanonizirani, tako i oni koji to još nisu. Slavi se 1. studenoga.

Spomen svih vjernih mrtvih ili Dušni dan obilježava dan kasnije, 2. studenoga.

Što slavimo na blagdan Svih svetih, a što na Dušni dan?

<https://laudato.hr/Duhovnost/Zelite-li-znati-vise/Sto-slavimo-na-blagdan-Svih-svetih%2C-a-sto-na-Dusni.aspx>

U Vjerovanju izražavamo vjeru u općinstvo svetih, a to znači dvije stvari: zajedništvo u svetim stvarima i zajedništvo između svetih osoba. To zajedništvo nadilazi ovozemne granice i kategorije. Crkva nam – najprije po sakramentima, a zatim po navještaju Božje riječi – omogućuje da već ovdje na Zemlji imamo dijela u svetim stvarima, dakle, da budemo dionici one zbilje koju sveci žive u punini. (KKC 946-962)

 „U čemu se sastoji općinstvo svetih? To je zajedništvo u vjeri, sakramentima, zajedništvo u karizmama, općinstvo u ljubavi. Crkva se u biti sastoji iz tri stanja: prvo je onih koji su još na zemlji kao hodočasnici, drugo je stanje onih koji su u čistilištu i treće onih koji uživaju blaženo gledanje Boga kakav jest (KKC, 954)“. *Crkva i njezina dinamika u Katekizmu Katoličke Crkve: dr. Nikola Dogan*

Krizmanici uz pomoć Youcat-a (202.-2017.) ili KKC (1020-1060) traže odgovore na pitanja:

- Što znači »uskrsnuće tijela«?

- Što je vječni život?

- Što je poseban sud?

- Što se misli pod izrazom »nebo«?

- Što je čistilište?

- Što je pakao?

- Što je nada novih nebesa i nove zemlje?

Na temelju pročitanih odgovora krizmanici imaju zadatak napraviti umnu mapu o životu nakon smrti.

**Aktualizacija:**

Početak mjeseca studenog u Crkvi je obilježen svetkovinom Svih Svetih i spomendana Spomena svih vjernika pokojnika. Crkva se u mjesecu studenom na poseban način pokazuje u svom otajstvenom zajedništvu - ona proslavljena na Nebu u zajedništvu svetih, trpeća koja okuplja duše vjernih preminulih koje se nalaze u čistilištu te putujuća ili vojujuća koja okuplja žive članove Katoličke crkve.

Iznimno je djelo milosrđa moliti za duše pokojnika te za njih prikazivati žrtvu svete mise kako bi one što prije doživjele radost Neba te okončale čistilišne muke. U Katekizmu katoličke crkve stoji: „Oni koji umru u milosti i prijateljstvu s Bogom, a nisu potpuno čisti, iako su sigurni za svoje vječno spasenje, moraju se poslije smrti podvrgnuti čišćenju kako bi postigli svetost nužnu za ulazak u nebesku radost. To konačno čišćenje izabranih, koje se posve razlikuje od kazne osuđenih, Crkva naziva čistilištem“ (br. 1030 – 1031).

Potpuni oprost od vremenitih kazni za duše u čistilištu, dakle za pokojnike „koji umru u milosti i prijateljstvu s Bogom, a nisu potpuno čisti“ (usp. prethodni citat iz KKC), dio je duhovnog blaga Crkve te se vjernici žarko potiču da ih uključe u svoje molitve.

Potpuni oprost za pokojnike čije su duše u čistilištu može postići onaj:

a) tko pohodi groblje i u dane od 1. do 8. studenoga moli za pokojnike;

b) tko na svetkovinu Svih Svetih (1. studenog) i na Spomen svih vjernih pokojnika ili „Dušni dan“ (2. studenog) ili po dopuštenju Ordinarija u nedjelju prije ili poslije pohodi crkvu ili oratorij i ondje, uz redovite uvjete koje je Crkva odredila za dobivanje potpunih oprosta (sakramentalna ispovijed i sveta pričest, moljenje Molitve Gospodnje i Vjerovanja na nakanu Svetog Oca).

Izvor: <http://zg-nadbiskupija.hr/dokumenti/aktualnosti/potpuni-oprost-za-pokojnike-na-svi-svete-i-dusni-dan>

Dobro je znati:

Za kršćanina, koji svoju smrt sjedinjuje sa smrću Kristovom, smrt je kao odlazak Kristu i ulazak u vječni život. Kad Crkva, posljednji put, nad umirućim kršćaninom izrekne oprosne riječi Kristova odrješenja, kada ga posljednji put obilježi okrepljujućim pomazanjem i kada mu u popudbini (pričesti) dadne Krista kao hranu za putovanje, ona mu se obraća s blagim i ohrabrujućim riječima:

„Pođi, kršćanska dušo, s ovoga svijeta u ime Boga Oca svemogućega, koji te je stvorio, u Ime Isusa Krista, Sina Boga živoga, koji je za te trpio, u ime Duha Svetoga, koji se u te izlio. Danas ti bilo mjesto u miru i prebivalište kod Boga na svetome Sionu, sa svetom Bogorodicom Djevicom Marijom, sa svetim Josipom i svim anđelima i svecima Božjim (…). Vrati se svojem početniku koji te je načinio od gliba zemaljskoga. I zato neka ti na odlasku iz ovoga života dođe u susret Djevica Marija, anđeli i svi sveti (…), da svoga Otkupitelja gledaš licem u lice (…).“ (KKC 1020)

**Molitveni završetak:**

Molitva za pokojne

Nebeski Oče, od Tebe dolazi naš život i Tebi se svatko vraća. Dao si nam taj boravak na zemlji kako bismo se pripremili na sudjelovanje u Tvojoj vječnoj ljubavi. Ne koristimo uvijek dobro ovo vrijeme, i neki, nažalost, odbijaju Tvoje prijateljstvo. Drugi, pak, žele biti s Tobom, tražeći istinu, pravednost i dobrotu, no, ljudska slabost zamračuje čistoću duše. Zato nakon smrti trebaju najprije proći kroz čišćenje, kako bi se konačno mogli susresti s Tobom, licem u lice.

Molimo Te za sve naše pokojne koji trpe u čistilištu, prepoznajući jasno u svjetlu Tvoje ljubavi vlastitu nesreću, propuste i grijehe zemaljskog života. Oče milosrđa, oslobodi od trpljenja one za koje je Tvoj ljubljeni Sin prolio svoju Predragocjenu Krv.

Znamo da prazna riječ ili mnoštvo riječi ne mogu pomoći ni spasiti naše pokojne. Zato želimo, zajedno s Isusovom Krvlju, prikazati i svoju krv kao znak ljubavi i solidarnosti. Neka trud našega rada, vjernost Bogu, strpljivost u trpljenju i uzajamna ljubav probijaju granicu smrti te pridonesu skorom i potpunom sjedinjenju naših pokojnih s Tobom.

Molimo prije svega za sve one kojima dugujemo posebnu zahvalnost, od kojih smo primili život, vjeru i druga dobročinstva. U svome milosrđu, također, pogledaj na one kojih se nitko ne sjeti. Amen.